Birgitte Josefsen (V), 2012-05-10:
Tak til ministeren for den fremlagte redegørelse, som Venstre har set frem til.
Vi har haft tradition for at behandle en regionalpolitisk redegørelse, en landdistriktsredegørelse og en ø-redegørelse .
Det er kun blevet til en enkelt side, en enkelt side, som alene forholder sig til befolkningsudviklingen på øerne.
Både landdistrikterne og øerne har brug for konkrete initiativer for at styrke bosætning, erhvervsfastholdelse og vækst og ikke en redegørelse, som alene baserer sig på tal og statistikker.
Jeg vil sige til ministeren, at ministeren har lovet os konkrete udspil i løbet af vinteren/foråret.
I min kalender er foråret ved at gå på hæld, så jeg forventer, at der snart kommer en handlingsplan, som sætter forkus på, hvad vi skal have gang i for at skabe en fastholdelse af arbejdspladser, en vækst og også får sat fokus på, hvordan man styrker bosætningen i landdistrikterne.
Vi har brug for et Danmark i balance i en globaliseret verden.
Vi vil derfor kæmpe en brav kamp for at skabe de bedst mulige rammebetingelser for erhvervslivet i landdistrikterne, så konkurrenceevne, produktivitet, videnniveauer og innovation kan vækste
bedst muligt
Det gøres ikke ved forhøjelser af skatter og afgifter for de virksomheder, vi skal leve af.
Det kræver i stedet investeringer i bedre lokale uddannelsesmuligheder, infrastruktur og jobskabelse.
Særlig de regionale uddannelsesmuligheder er en forudsætning for udvikling i forhold til bosætning og erhverv i yderområderne og på øerne.
Gennem et øget samarbejde mellem uddannelsesinstitutioner, erhverv og det offentlige kan der skabes nye job og erhvervsmuligheder ude lokalt i yderområderne, hvor der er et stort erhvervsmæssigt potentiale inden for eksempelvis turisme, energi, fødevarer og landbrug.
I bestræbelserne på at skabe og bibeholde uddannet arbejdskraft i yderområderne spiller eksempelvis også infrastruktur en afgørende rolle, og hos Venstre ønsker vi at sikre effektiv mobilitet og dermed understøtte transportbehovet, såvel det på hjul som de digitale infrastrukturer i form af bedre internet- og mobildækning, så virksomhederne i landdistrikterne og på øerne i højere grad har mulighed for at tiltrække kvalificeret arbejdskraft og erhverv.
Man kan sige, at for at fuldende det optimale og det bedste liv er det jo også sådan, at et levende og alsidigt kulturliv har stor betydning for, hvor borgerne nu bosætter sig, og i det hele taget for lokalområdernes evne til at tiltrække erhverv og turisme.
Derfor er vi også i Venstre meget optaget af, at vi understøtter og styrker mangfoldigheden i forhold til kulturtilbud til alle borgere i alle regioner, så der kan komme mere kunst og kultur i hele landet.
Statens støtteordninger til kulturaktiviteter og projekter skal således ikke bare favorisere visse regioner eller byer, men skal ud i hele Danmark.
Jeg mener, at det er vigtigt, at vi ser på individet frem for systemet, uanset hvor man bor i landet.
Derfor mener jeg også, at det er vigtigt, at vi i alle dele af Danmark sikrer, at der altid er den rigtige tryghed, uanset hvor man bor.
Så en styrket akutindsats i yderområderne samt øget fokus på rekruttering og fastholdelse af eksempelvis praktiserende læger i yderområderne og på øerne er derfor også meget afgørende i forhold til at skabe et Danmark i balance.
Ved kommunalreformen blev der lagt flere velfærdsopgaver ud lokalt.
Den nye planlov gav større frihed til udvikling af boligområder, virksomheder og en række vækstfora.
Byfornyelsesfonden og nedrivningspuljen var initiativer rettet mod udvikling af yderområderne.
Flere af disse initiativer er enten ikke videreført eller er nu nedprioriteret, og derfor kan jeg godt være bekymret for, om det giver et Danmark i balance.
Jeg ser frem til den næste redegørelse om et år, og jeg håber på, at den så vil rumme nogle flere konkrete initiativer fra landdistriktsministeren.